DA Den Europæiske Unions Tidende CE 88/611

(2004/C 88 E/0631)

SKRIFTLIG FORESPØRGSEL E-1342/03

af Benedetto Della Vedova (NI) til Kommissionen

(9. april 2003)

Om: Ret til religionsfrihed i Indien

Den 26. marts 2003 vedtog parlamentet i den nordvestlige indiske stat Gujarat et på regeringens initiativ fremsat lovforslag, »Freedom of Religion Bill«, om religiøse tvangsomvendelser.

Missionspresseagenturet MISNA har bekendtgjort følgende forhåndsmeddelelser om lovens indhold:

a) en person, der anses for at være ansvarlig for tvang somvendelser, risikerer op til tre års fængsel og en bøde på 50 000 rupeer (over 1 000 euro);

b) en omvendelse vil kun blive anset for lovlig og for ikke at kunne retsforfølges, hvis den er anerkendt af myndighederne og officielt godkendt af distriktsdommeren;

c) en omvendelse, der menes at være autentisk og frivillig, men som alligevel savner den nødvendige godkendelse fra den kompetente dommers side, kan for den omvendte give anledning til en fængselsdom på op til et år kombineret med en bøde på 1 000 rupeer (ca. 20 euro).

Det skal tilføjes, at vedtagelsen af den her omhandlede lov kommer på et tidspunkt, hvor politiet er i færd med at foretage en enestående form for optælling, idet det har fået pålagt at indsamle oplysninger om tilstedeværelsen af kristne i området i perioden 1998-2003, herunder oplysninger om deres antal og årsagen til deres ankomst til området, om hvor mange omvendelser der har været tale om, om hvor mange børn der er født i denne periode, og om hvor mange ægteskaber der er indgået mellem kristne og personer tilhørende andre religioner.

Loven, som følger efter lignende allerede ikrafttrådte love i andre indiske stater såsom Tamil Nadu, Madhya Pradesh og Orissa, er vedtaget i et klima kendetegnet ved skarpe trusler mod og kraftige spændinger i forhold til kristne og muslimske mindretal, et klima, som Indiens regeringsparti, Bharatiya Janata Party, slet ikke er uden skyld i.

— Kan Kommissionen på denne baggrund oplyse, hvilke oplysninger den ligger inde med vedrørende det, der sker i Indien, især i de ovenfor nævnte stater?

— Agter Kommissionen at lægge pres på den indiske forbundsregering med henblik på at få denne til at pålægge myndighederne i Gujarat straks at indstille virksomhed, der er fuldstændig i strid med indiske love, f.eks. registreringen af specifikke samfundsgrupper eller religiøse grupper?

— Hvilken form for diplomatisk pres agter Komissionen at udøve for at sikre, at Indiens borgere fuldt ud kan udøve den religionsfrihed, der anerkendes i verdenserklæringen om menneskerettigheder, og som også forudsætter ret til omvendelse?

Svar afgivet på Kommissionens vegne af Christopher Patten

(16. maj 2003)

Kommissionen er bekendt med, at parlamentet i Gujarat har til hensigt at vedtage en lov om religionsfrihed, »Freedom of Religion Bill«, som det ærede medlem oplyser, og at denne lov kan få negative virkninger for religiøse mindretal. Som det ærede medlem påpeger, er det ikke et spørgsmål, som kun vedrører Gujarat, eftersom der findes lignende bestemmelser i andre delstater som Tamil Nadu, Madhya Pradesh og Orissa, hvilket giver indtryk af, at en sådan lovgivning kan brede sig på delstatsniveau. For øjeblikket er lovforslaget ikke til rådighed i sin fulde ordlyd, men Kommissionen vil naturligvis holde sig underrettet om udviklingen.

Kommissionen deler det ærede medlems bekymring over, at denne type delstatslove potentielt set skulle kunne begrænse det indiske folks ret til at udøve religionsfrihed.

Kommissionen vil behandle dette spørgsmål på samme måde, som den behandler alle andre spørgsmål vedrørende demokrati og menneskerettigheder i Indien, dvs. gennem sin godkendte politik for en regelmæssig, løbende og konstruktiv dialog med den indiske regering.